እነዚህ በስልጣኑ ማማ ላይ ያሉት ከተካሄደው ሰላማዊ ሰልፍ ትንሽ የተማሩ ይመስለኛል፡፡ ከወጣቱ ትውልዳችን ምንም የምንፈራው ነገር አይኖርም፡፡ ልጆቻችን ናቸው፡፡ የወደፊት ተስፋችን ናቸው፡፡ በምን ምክንያት ነው ልጆቻችንንና የፊት ተስፋችንን የምንፈራው? ወጣቶቹ ልጆቻችን በሰላማዊ መንገድ በአደባባይ የወጡት እኮ ለችግራችን ሰሚ አጣን ብለው ነው፤ተረሳን በማለት ነው፡፡ ያሁኖቹ ዘመነኛ ገዢዎች እኮ በ1970ዎቹ ወደ ጫካ ሲገቡ ያስመረራቸው ጉዳይ አሁን ሰልፍ የወጡት ልጆቻችን የተሰማቸው ስሜት ስላደረባቸው ነበር፡፡ ያሁኖቹ ወጣቶች ሰልፍ የወጡት እኮ በተናጠልና በየአጋጣሚው ችግሮቻችን ብናነሳ ብንጥል ብንጮህ ምሩታችንን ብናዜም ጨርሶ ሰሚ በመጥፋቱ በሕብረት ሆነን ሺህና አሰርት ሺህ ሆነን በሕብረት ነጻነትን ሰብአዊ መብትን ፍትህን ዴሞክራሲን እኩልነትን አንድነትን ብናዜም ብንጮህ ድምጻችን ከፍ አድርገን ብናስተጋባ ማንንም በጉልበቱ ተመክቶ ጆሮ ዳባ ልበስ ያለን ሃይል ጆሮውን እንዲከፍትና እንዲያዳምጥ ማድረግ እንችላለን በማለት ተስፋ ኣደርገው ነው፡፡
